Candidatul socialiştilor la funcţia de preşedinte al Republicii Moldova, Igor Dodon, a declarat joi, 3 noiembrie, în cadrul dezbaterilor electorale de la ProTV Moldova, că îi va anula cetăţenia Moldovei fostului preşedinte al României, Traian Băsescu, care a fost obţinută recent.

„Maia Sandu este susţinută de unionişti, cei care vor să distrugă Republica Moldova, cum ar fi Băsescu, Ghimpu şi alţii. Eu consider că acest lucru este inadmisibil, că consider că Moldova trebuie să rămână stat independent şi suveran şi aşa va fi. În ceea ce ţine de Băsescu, eu ştiu şi am acumulat toate documentele necesare. Atunci când au fost depuse actele şi s-a luat decizia, s-a încălcat procedura. De aceea, domnule Băsescu, profitaţi încă câteva zile, după data de 14 veţi pierde această cetăţenie pe care nu o meritaţi”, a menţionat Dodon.

Amintim că joi, 3 noiembrie, soţii Băsescu au depus jurământul pentru obţinerea cetăţeniei Republicii Moldova.